प्रेम और शांति ला सकते हैं पासबान : बहन मुदलियार
बहनपद्मा मुदलियार ने कहा कि पास्टर्स पर समाज को सही नेतृत्व प्रदान करने की जिम्मेवारी होती है। ईश वचनों से लोगों का आध्यात्मिक मार्गदर्शन करना और दीन-दुखियों और जरूरतमंदों की सेवा उनका कर्तव्य होता है। उसका दायित्व सिर्फ लोगों में ईश वचनों का प्रचार करना मात्र नहीं, बल्कि समाज में व्याप्त बुराई, वैमनस्यता, कलह रूपी अंधकार पर विजय पाने के लिए मार्गदर्शन करना भी है। वे शुक्रवार को बहूबाजार स्थित एचपीडीसी हॉल में जीसस रीडिम्स की ओर से आयोजित पास्टर्स काॅन्फ्रेंस में बोल रही थीं।
मुदलियार ने कहा कि पासबान प्रभु के चुने हुए विशेष लोग हैं। उन्हें पवित्र आत्मा और ईश्वर की विशेष आशीष प्राप्त होती है। जिससे वे समाज में प्रेम, शांति और खुशहाली ला सकते हैं। उन्होंने कहा की पासबानों का दायित्व लोगों की समस्या का निदान करना है। लेकिन, लोगों की काउंसलिंग करने से पूर्व उन्हें खुद को तैयार करना होगा, ताकि लोगों को उनकी बातें ग्राह्य हो। इस मौके पर जीसस रीडिम्स की कोयर टीम के लीडर ब्रदर अनमोल कच्छप ने अपने भक्ति गीतों से पासबानों को ख्रीस्त की भक्ति में डुबोया। बहन पद्मा के वचनों का अंग्रेजी से हिंदी में अनुवाद ब्रदर जयकुमार ने किया। मौके पर रेव्ह यू मिंज, जार्ज कुजूर, अल्विन, पास्टर आलोक, प्रीति एंटोनी, ब्रदर वाचमनी जॉब, सुनील मिंज समेत हजारीबाग, रामगढ़, गुमला, लोहरदगा, खूंटी, चाईबासा और रांची से करीब 583 महिला-पुरुष पास्टर्स मौजूद थे।
सुसमाचार के लिए समर्पित करें जीवन : डॉ. रामिया
अफ्रीकामें प्रभु की सेवकाई कर चुके डॉ. लेस्ली रामिया ने धर्मशास्त्र के वचन और दृष्टांत के आलोक में पासबानों को खुद में वह सामर्थ्य विकसित करने पर जोर दिया, ताकि लोग उन्हें प्रभु के सेवक के रूप में स्वीकार करें। इसके लिए उन्हें अपने जीवन और कार्य से लोगों के बीच सुसमाचार प्रचार को व्यवहारिक तौर पर दर्शाने की जरूरत है। यह तभी संभव है जब पासबानों की हर सेवा प्रभु की उपस्थिति का अनुभव कराएं।
hin_Deva hin_Deva hin_Deva hin_Deva hin_Deva